Virallinen lehti nro C 223 , 17/07/1998 s. 0004



KIRJALLINEN KYSYMYS E-3499/97 komissiolle esittäjä(t): Nikitas Kaklamanis (UPE) (10. marraskuuta 1997) Aihe: Euroopan komission kelluvalle ¨Hippokrates¨-sairaalalle myöntämä rahoitus Kelluva ¨Hippokrates¨-sairaala (entinen ¨Paros Express¨ -niminen matkustaja-alus), jonka oli tarkoitus aloittaa toimintansa heti kun sen rakenteeseen tehtävät muutokset olisivat valmiit, viruu Pireuksen satamassa käyttämättömänä. Euroopan komissio on jo rahoittanut 580 miljoonalla drakmalla (nykyarvoltaan lähes 1 miljardi) tämän matkustaja-aluksen muutostöitä, joilla siitä piti tehdä kelluva, helikopterikentällä varustettu, eristyneitä Egeanmeren saaria palveleva tutkimuskeskus, mutta aluksesta ei ole saatu toimintakelpoista, niin että se kykenisi hätätapauksissa ja ennaltaehkäisevässä sairaanhoidossa palvelemaan Egeanmeren huonojen liikenneyhteyksien päässä olevien saarten asukkaita, joiden elämä on jatkuvasti vaarassa sairaanhoidon ja lääkinnän puutteiden vuoksi. Hanke on sisällytetty pohjoisen Egeanmeren alueelliseen toimintaohjelmaan 1989 - 1993 ja sen olisi pitänyt ratkaista edellä mainitut polttavat ongelmat, jotta tämän alueen saarten asukkaiden traagiset kuolintapaukset saataisiin loppumaan. Haluaisin saada tietää Euroopan komissiolta: 1. Aikooko se pyytää annettujen rahojen palauttamista? 2. Mitä muita ehdotuksia kreikkalaiset viranomaiset ovat esittäneet niiden huonojen liikenneyhteyksien päässä olevien saarten asukkaiden sairaanhoidon aukkojen kattamiseksi, joista ¨Hippokrates¨-aluksen piti huolehtia? 3. Ketkä ovat vastuussa tästä yhteisön määrärahojen skandaalimaisesta tuhlauksesta ¨Hippokrates¨-aluksen kohdalla? 4. Mitä muita toimia Euroopan komissio aikoo toteuttaa, jotta tulevaisuudessa vältyttäisiin vastaavilta ilmiöiltä? Komission jäsenen Monica Wulf-Mathiesin komission puolesta antama vastaus (16. tammikuuta 1998) Komissio on tietoinen ongelmasta, joka liittyy siihen, että Kreikan viranomaiset luopuivat sairaalalaiva ¨Hippokratesta¨, ennalta ehkäisevän sairaanhoidon kelluvaa keskusta koskevasta hankkeesta. Komissio on vaatinut yhteyksissään jäsenvaltion viranomaisiin, että kun pohjoisen Egeanmeren vuosien 1989-1993 toimintaohjelman rahoittaminen päättyy, Hippokrates- alusta koskevaa yhteisön rahoitusosuutta ei makseta kyseisen ohjelman jäljellä olevasta maksettavasta määrästä. Kreikan viranomaiset ovat esittäneet komissiolle päättymistä koskevan kertomuksen, joka on tämän mukaisesti muutettu. Tämän vuoksi jäsenvaltiolle maksettavasta määrästä vähennetään se yhteisön osuus, joka liittyy pohjoisen Egeanmeren vuosien 1989-1993 toimintaohjelman toimenpiteeseen 1.1.7 B ¨laivan kehittäminen ja muuttaminen ennaltaehkäisevän sairaanhoidon kelluvaksi keskukseksi¨. Komissio ei ole saanut Kreikan viranomaisilta tarkkoja ehdotuksia siitä, kuinka alueen tarpeet tyydytettäisiin erityisesti ennalta ehkäisevässä sairaanhoidossa. Egeanmeren saarten sairaaloiden ja terveysasemien kiinteitä infrastruktuureita parannetaan kuitenkin huomattavasti useimmiten yhteisön yhteisrahoituksella. Parannustoimet kattavat muun muassa osan ennalta ehkäisevän sairaanhoidon tarpeista. Jäsenvaltion viranomaisten on etsittävä ja näytettävä toteen, mikä taho on vastuussa hankkeesta luopumisesta, eikä hanke saa missään tapauksessa yhteisön määrärahoja. Komissio ei vastaisuudessakaan myönnä yhteisrahoitusta toimenpiteille ja hankkeille, joista on selvästi luovuttu toteuttamisen ollessa vielä kesken.